กรุงเทพมหานครและปริมณฑล ปริมาณค่าฝุ่นละออง PM 2.5 เพิ่มขึ้นทุกพื้นที่  คาดช่วงบ่ายฝุ่นสะสมตัวเพิ่มขึ้นอีก จากสภาพอากาศปิด
กรุงเทพมหานครและปริมณฑล ปริมาณค่าฝุ่นละออง PM 2.5 เพิ่มขึ้นทุกพื้นที่ โดยเฉพาะบริเวณริมถนนคู่ขนานพระราม 2 อำเภอเมือง จังหวัดสมุทรสาคร พุ่งสูง 145 ไมโครกรัมต่อลูกบาศก์เมตร คาดช่วงบ่ายวันนี้ฝุ่นสะสมตัวเพิ่มขึ้นอีกจากสภาพอากาศปิดสถานีตรวจวัดคุณภาพอากาศ กรมควบคุมมลพิษ (คพ.) ตรวจวัดสถานการณ์ค่าฝุ่นละอองขนาดเล็ก PM2.5 พื้นที่กรุงเทพมหานครและปริมณฑลวันนี้ 30 มกราคม 2562 ภาพรวมคุณภาพอากาศอยู่ในระดับคุณภาพปานกลางถึงมีผลกระทบต่อสุขภาพ โดยสารมลพิษทางอากาศที่ตรวจพบเกินมาตรฐาน คือ ฝุ่นละอองขนาดไม่เกิน 2.5 ไมครอน (PM2.5) ตรวจพบค่าเฉลี่ยระหว่าง 59 - 145 ไมโครกรัมต่อลูกบาศก์เมตร ซึ่งปริมาณฝุ่นละอองเพิ่มขึ้นทุกพื้นที่จากเมื่อวานนี้ 29 มกราคม 2562 เนื่องจากอากาศลอยตัวได้น้อยและลมสงบ จากสภาพเช่นนี้จะทำให้ปริมาณฝุ่นละอองสะสมเพิ่มมากขึ้น โดยเฉพาะบริเวณริมถนนคู่ขนานพระราม 2 อำเภอเมือง จังหวัดสมุทรสาคร ค่าฝุ่นละอองพุ่งสูงขึ้นอยู่ที่ 145 ไมโครกรัมต่อลูกบาศก์เมตร และริมถนนกาญจนาภิเษก เขตบางขุนเทียน ค่าฝุ่นละอองพุ่งสูงขึ้นอยู่ที่ 95 ไมโครกรัมต่อลูกบาศก์เมตร อยู่ในระดับสีแดงมีผลกระทบต่อสุขภาพจากการจราจรที่หนาแน่นและจากโรงงานอุตสาหกรรม  โดยทุกหน่วยงานกำลังเร่งดำเนินการเพื่อลดฝุ่นละอองลง พร้อมส่งผลให้ค่าฝุ่นละอองขนาดไม่เกิน 10 ไมครอน (PM10) เกินค่ามาตรฐานด้วย ตรวจพบค่าระหว่าง 77 - 181 ไมโครกรัมต่อลูกบาศก์เมตร โดยเฉพาะมีค่าสูงอยู่บริเวณริมถนนคู่ขนานพระราม 2 อำเภอเมือง จังหวัดสมุทรสาคร และริมถนนกาญจนาภิเษก เขตบางขุนเทียน ทั้งนี้คาดการณ์ช่วงบ่ายวันนี้สภาพอากาศลอยตัวได้น้อยและลมสงบ จะยิ่งทำให้ปริมาณฝุ่นละอองมีโอกาสสะสมมากขึ้น โดยลักษณะเช่นนี้จะเป็นไปจนถึงวันที่ 4 กุมภาพันธ์ทั้งนี้ คพ. และหน่วยงานที่เกี่ยวข้องยังดำเนินมาตรการป้องกันและแก้ปัญหาฝุ่นละออง PM2.5 อย่างเข้มข้นและต่อเนื่อง เช่น ล้างถนนทุกวันทุกสาย ฉีดละอองน้ำในอากาศเพื่อเพิ่มความชื้น ตรวจจับรถควันดำเกินค่ามาตรฐาน การทำฝนเทียม และห้ามเผาในที่โล่ง โดยเฉพาะอยากให้ลดใช้รถยนต์ส่วนบุคคลเปลี่ยนมาใช้ระบบขนส่งมวลชน เพื่อเพิ่มความคล่องตัวการจราจร โดยประชาชนสามารถติดตามสถานการณ์คุณภาพอากาศแบบ Realtime ได้ทางแอปพลิเคชันและเว็ปไซต์ air4thai และสถานการณ์คุณภาพอากาศจากสถานีตรวจวัดของกรุงเทพมหานคร bangkokairquality.com